C 39/26

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 39/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”SALATĂ CU ICRE DE ȘTIUCĂ DE TULCEA”

EU-nro: PGI-RO-02476 – 6.7.2018

SAN ( ) SMM (X)

1. [SAN:n tai SMM:n] nimi tai nimet

”Salată cu icre de știucă de Tulcea”

2. Jäsenvaltio tai kolmas maa

Romania

3. Maataloustuotteen tai elintarvikkeen kuvaus

3.1 Tuotelaji

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

”Salată cu icre de știucă de Tulcea” on valkoinen/kellanvalkoinen auringonkukkaöljypohjainen levite, joka sisältää vähintään 29 prosenttia mätiä sisältäen vähintään 15 prosenttia kokonaisia suolattuja hauenmätirakeita ja enintään 14 prosenttia suolattua Tonavan suistoalueen kalojen mätiä, joka on saatu särkien heimon lajeista (ruutana, särki, sorva ja muotoutumaton karpin mäti) ja ahvenien heimon lajeista (kuha, ahven), sekoitettuna hiilihapotettuun veteen ja sitruunamehuun.

Salată cu icre de știucă de Tulcea -tuotteen valmistukseen tarvitaan seuraavat raaka-aineet ja ainesosat.

Raaka-aineet:

1. Suolattu hauen (Esox lucius) mäti, vähintään 15 prosenttia valmiista tuotteesta, joten kyse on pääainesosasta.

2. Suolattu Tonavan suistoalueen kalojen mäti, enintään 14 prosenttia, jotta voidaan varmistaa ihanteellinen rakenne ja viskositeetti.

Ainesosat:

1. Auringonkukkaöljy

2. Hiilihapotettu vesi

3. Puristettu ja siivilöity sitruunamehu

4. Jodioimaton vuorisuola, jota käytetään raaka-aineiden suolaamiseen.

Salată cu icre de știucă de Tulcea -tuotteen fysikaalis-kemialliset ominaisuudet:

Ominaisuus Mittayksikkö Arvot Happamuus (sitruunahappopitoisuus) % enintään 1 Kosteuspitoisuus % enintään 30 Rasvapitoisuus % vähintään 63 Proteiini % vähintään 6,2 Jodioimaton vuorisuola (natriumkloridi) % enintään 5

Aistinvaraiset ominaisuudet:

— Tasalaatuinen ulkonäkö, viskoosinen ja kiinteä, ei öljyn erottumista, väriltään valkoinen/kellanvalkoinen, mosaiikkikuvion muodostavia kokonaisia hauenmätirakeita, jotka ovat kullankeltaisia tai punertavan keltaisia ja joiden halkaisija on noin 2–2,5 mm keruuajasta riippuen.

— Hauen mädille ominainen maku on suolaus- ja kypsytysprosessin ansiota, ja makua korostaa Tonavan suistoalueen kalojen mädin maku.

— Lopullisella tuotteella on makean veden kalan suolatun ja kypsytetyn mädin hienostunut ja puhdas aromi. Aromi voimistuu, kun mätirakeet rikkoutuvat ja aiheuttavat kielellä ja suussa hieman rapean tuntuman.

— Ei vieraita hajuja, selvästi erottuva sitruunamehun aromi.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Vuosittainen saaliskiintiö, jonka Tonavan suiston biosfäärialueen hallinto osoittaa maantieteelliselle alueelle (eli Tonavan suistoalueelle), voi johtaa hauen mädin saannin keskeytyksiin. Tällöin hauen mäti voi olla peräisin myös maantieteellisen alueen ulkopuolelta.

Tonavan suistoalueen kalojen mäti on raaka-aine, joka on peräisin yksinomaan maantieteelliseltä alueelta (eli Tonavan suistoalueelta). Kyseinen mäti kerätään rajatulla maantieteellisellä alueella särkien heimon kaloista (ruutana, särki, sorva ja muotoutumaton karpin mäti) ja ahvenien heimon kaloista (kuha, ahven).

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Salată cu icre de știucă de Tulcea -tuotteen kaikki tuotantovaiheet tapahtuvat yksilöidyllä maantieteellisellä alueella. Vaiheet ovat raaka-aineen saamiseksi toteutettavat prosessit ja toiminnot eli mädin keruu (tarvittaessa), erottaminen, suolaus ja kypsytys, raaka-aineiden ja ainesosien oikean määrän mittaaminen ja sekoitus.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Salată cu icre de știucă de Tulcea -tuotteen pakkausmerkinnän on sisällettävä seuraavat tiedot:

— tuotteen nimi ”Salată cu icre de știucă de Tulcea”, jonka jälkeen on merkitty sanat ”suojattu maantieteellinen merkintä” tai ”SMM”;

— tuottajan nimi;

— tarkastus- ja sertifiointielimen nimi.

4. Maantieteellisen alueen tarkka rajaus

Maantieteellinen alue on Tulcean piirikunta, joka sisältää Tonavan suiston biosfäärialueen. Tulcean piirikunta sijaitsee Romanian kaakkoiskärjessä, Dobrogean keski- ja pohjoisosassa, Tonavan suulla ja rajoittuu idässä Mustaanmereen. Naapureina ovat pohjoisessa Moldova ja Ukraina, luoteessa Galațin piirikunta, lännessä Brăilan piirikunta ja etelässä Constanțan piirikunta. Tulcean piirikunnan koordinaatit ovat 45°N, 29°E.

5. Yhteys maantieteelliseen alueeseen

Pyyntö rekisteröidä ”Salată cu icre de știucă de Tulcea” suojatuksi maantieteelliseksi merkinnäksi perustuu tuotteen ominaispiirteisiin.

Salată cu icre de știucă de Tulcea -tuotteella on hauen mädille ominainen maku, joka on suolaus- ja kypsytysprosessin ansiota ja jota pyöristää ja korostaa Tonavan suistoalueen kalojen mädin maku.

Salată cu icre de știucă de Tulcea -tuotteella on hienostunut ja puhdas aromi, joka on tyypillinen tällaisille suolatusta ja kypsytetystä makean veden kalan mädistä saaduille valmisteille. Kun mätirakeet rikkoutuvat, ne aiheuttavat kielellä ja suussa hieman rapean tuntuman ja aromi voimistuu.

Tuotteen koostumuksen määrää ensisijaisesti Tonavan suistoalueen kalojen mäti, jota saadaan maantieteelliseltä alueelta ja jolla saadaan aikaan tasalaatuinen rakenne hauen mätiä varten.

Tasalaatuisen massan kullankeltainen tai punertavan keltainen väri on kokonaisten hauenmätirakeiden erityispiirre.

Lopullinen tuote eroaa saman ryhmän muista tuotteista siinä, että tuotteessa käytetään Tonavan suistoalueen kalojen mätiä elintarvikelisäaineiden (emulgointi-, stabilointi- ja sakeuttamisaineiden) sijaan.

Tuote ei sisällä kemiallisia lisäaineita eikä säilöntäaineita (kuten sorbiinihappoa tai natriumbentsoaattia). Juuri tuotteen laatu takaa sen säilyvyyden. Ainoat säilyvyyden takaamiseksi käytettävät menetelmät ovat hygienian korkean tason ylläpitäminen ja katkeamattoman kylmäketjun varmistaminen tuotantoprosessin, kuljetuksen ja tuotteen myynnin aikana.

”Salată cu icre de știucă de Tulcea” eroaa saman ryhmän vastaavista tuotteista siinä, että tuotetta valmistetaan vain maantieteellisellä alueella reseptillä, joka sisältää paljon hauen mätiä.

Toinen Salată cu icre de știucă de Tulcea -tuotteen erottava tekijä on se, että tuote sisältää puristamalla ja siivilöimällä saatua sitruunamehua, kun taas saman ryhmän muissa tuotteissa käytetään synteettisiä tuotteita eli sitruunahappoa ja glukoosia.

”Salată cu icre de știucă de Tulcea” on tuote, jossa käytetään pääasiassa maantieteelliseltä alueelta peräisin olevia raaka-aineita. Yksi raaka-aineista (Tonavan suistoalueen kalojen mäti) on yksinomaan peräisin maantieteelliseltä alueelta. Yhteys maantieteellisen alueen luonnonympäristöön on näin ollen läheinen.

Maantieteellinen alue – Tonavan suistoalue – on luonnonympäristö, jossa on runsaasti makean veden kalavaroja. Se on EU:n suurin jokisuistoalue, EU:n laajimpia pienikokoisia makean veden valuma-alueita ja lisäksi Romanian suurin hauen ja muiden makean veden kalojen pyyntialue.

Petre Gâștescun ja Romulus Știucăn kirjoittaman, vuonna 2008 julkaistun tieteellisen julkaisun ”Danube Delta Biosphere Reserve” mukaan Tonavan suistoalueen pintavedet luokitellaan puhtauden osalta luokkaan I ympäristönlaatunormien mukaan. Sillä, että maantieteellisellä alueella vesi on korkealaatuista, on myönteinen vaikutus lähinnä paikallisten kalavarojen aistinvaraisiin ominaisuuksiin.

”Salată cu icre de știucă de Tulcea” edustaa kalojen käsittelyn paikallista perinnettä, joka on kehittynyt 1800-luvulla harjoitetusta raa’an mädin keruusta ja syömisestä mädin jalostukseen 1900-luvun modernia ruokakulttuuria varten.

Maantieteellisellä alueella on harjoitettu kalan käsittelyyn perustuvaa elintarviketeollisuutta vuosikymmenien ajan, minkä johdosta paikalliselle henkilöstölle on kertynyt kalatuotteiden erityisten ominaisuuksien arviointiin liittyvää osaamista ja kokemusta.

Edellä esitetyn vuoksi hauen mädin valmistusmenetelmä on rajatulle maantieteelliselle alueelle ominainen.

Prosessissa käytetään maantieteellisellä alueella vakiintuneita menetelmiä. Mäti esimerkiksi erotetaan erityisellä priboi-työkalulla ja kypsytetään siementämällä. Mäti erotetaan kalvoista priboi-työkalun ja kalaverkon avulla. Hauenmätirakeet eroavat toisistaan, jolloin saadaan tasalaatuinen Salată cu icre de știucă de Tulcea -massa.

Mädin erotusmenetelmän, jossa käytetään priboi-työkalua, on dokumentoinut romanialainen tutkija Grigore Antipa teoksessaan ”Studii asupra pescăriilor din România” (Tutkimuksia Romaniassa harjoitettavasta kalastuksesta) (Bukarest, Romania, Imprimeria Statului, 1895, 80 sivua).

Suolaus- ja kypsytysprosessi antaa Salată cu icre de știucă de Tulcea -tuotteelle sille ominaisen maun. Mädin maku muuttuu suolaus- ja kypsytysprosessin aikana entsyymiaktiivisuuden vuoksi. Miedossa lämpökäsittelyssä maku (suolainen maku, jossa on lievän kypsymisen vivahde) voimistuu, ja tämä voimistunut maku on ainesosan lopullinen maku.

Paikallinen henkilöstö pystyy aistiensa avulla arvioimaan hauen mädin tai Tonavan suistoalueen kalojen mädin tyypin, värin, tuoksun ja maun sekä kypsyys- ja viskositeettiasteen, minkä ansiosta on mahdollista saada aikaan laatutuote.

Maantieteelliselle alueelle ominainen paikallisyhteisö oli 1800-luvulla monietninen (muun muassa romanialaisia, lipovaneja, ukrainalaisia, kreikkalaisia ja turkkilaisia) ja koostui kanta- ja maahanmuuttajaväestöön kuuluvista aluksen omistajista, kauppiaista, merimiehistä, kalastajista ja myös kalakauppiaista, joilla oli erilaiset taustat. Tässä kulttuurien sulatusuunissa paikalliset mukauttivat suolaisen veden kaloista valmistettavan mätilevitteen (salată de icre) reseptiä voidakseen hyödyntää maantieteellisellä alueella saatavissa olevia kalavaroja. He korvasivat suolaisen veden kalojen mädin makean veden kalojen mädillä, nimittäin hauen ja Tonavan suistoalueen kalojen mädillä, ja kehittivät reseptin nykyiseen muotoonsa. ”Salată cu icre de știucă de Tulcea” on korvaamattoman tärkeä tuote ateriapalvelu- ja maatilamatkailuyritysten ruokalistoilla maantieteellisellä alueella, erityisesti Tonavan suistoalueella.

Kaikki edellä esitetty auttoi luomaan ympäristön, jossa kalastusperinteitä voitiin kehittää merkittävästi. Siksi tuotteen ominaisuuksien sekä maantieteellisen alueen (eli Tonavan suistoalueen) luonnon ja kulttuurin välillä on syy-seuraussuhde.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.madr.ro/docs/ind-alimentara/2018/caiet-sarcini-stiuca/Documentatie-salata-cu-icre-de-stiuca-de-Tulcea.pdf

(1) EUVL L 343, 14.12.2012, s. 1.